**Ruanda-malli** tarkoittaa järjestelyä, jossa ihmiset, jotka hakevat turvapaikkaa jostakin EU-maasta, lähetettäisiin johonkin EU:n ulkopuoliseen maahan, kuten Ruandaan, ja turvapaikanhaku käsiteltäisiin kokonaisuudessaan siellä. Jos he saavat myönteisen päätöksen turvapaikasta, he jäävät asumaan Ruandaan. Jos he saavat kielteisen päätöksen, Ruanda vastaa heidän palautuksestaan lähtömaahan. 

Tällaista järjestelyä on ajanut Iso-Britannia. Vuonna 2023 noin 160 000 ihmistä odotti päätöstä turvapaikastaan ja 27 000 lisää tuli venepakolaisina. Tästä joukosta enimmillään muutamia tuhansia lähetettäisiin vuosittain Ruandaan. Sunakin hallituksen mukaan Ruanda-lennot toimisivat pelotteena maahan pyrkijöille ja ihmissalakuljettajille, koska olisi mahdollista, että he tulisivatkin passitetuiksi tuhansien kilometrien päähän siitä, mikä oli tarkoitus. Ensimmäinen sopimus Britannian ja Ruandan välillä tehtiin Boris Johnsonin pääministerikaudella vuonna 2022. Britannia on maksanut järjestelystä Ruandalle 280 miljoonaa euroa ja aikoo maksaa vielä 58 miljoonaa euroa lisää yhteistyön nimissä. Ruanda on puolestaan luvannut ottaa vastaan viiden vuoden aikana tuhat turvapaikan­hakijaa. Vielä tammikuuhun 2024 mennessä Britanniasta ei ole lähetetty Ruandaan yhtäkään turvapaikanhakijaa. Kesäkuussa 2022, kun ensimmäistä koneellista turvapaikanhakijoita oltiin lennättämässä Ruandaan, Euroopan ihmisoikeustuomioistuin keskeytti suunnitelman täytäntöönpanon. 2023 marraskuussa Britannian korkein oikeus linjasi, että Ruanda-malli on laiton, sillä on olemassa riski, että kansainvälisen suojelun tarpeessa olevia turvapaikanhakijoita palautetaan Ruandasta lähtömaihinsa tai muuhun turvattomaan maahan väärin perustein. Tuomareiden mukaan turvallinen voi olla vain sellainen maa, joka on liittynyt Euroopan ihmisoikeussopimukseen. Ratkaisuksi pääministeri Rishi Sunak pyrkii julistetamaan Ruandan turvalliseksi maaksi lain voimalla ja peruuttamalla Britannian sitoumukset Euroopan ihmisoikeussopimukseen ja kansainväliseen pakolaissopimukseen. 18. tammikuuta 2024 Britannian alahuone hyväksyi lakipaketin turvapaikanhakijoiden lähettämisestä Ruandaan. 

Britannia ei ole ensimmäinen maa, jonka kanssa Ruanda on sopinut turvapaikanhakijoiden vastaanottamisesta. Samanlaista mallia sovelsi aiem­min Israel. Israeliin oli tullut eritrealaisia ja sudanilaisia turvapaikanhakijoita, joita pääministeri Benjamin Netanjahu kutsui "laittomiksi soluttautujiksi". Israel alkoi lähettää heitä salaa Ruandaan vuonna 2014. Ruandassa osa heistä katosi jäljettömiin. Osan Ruanda työnsi Ugandaan. Osa pyrki ja pääsi ihmissalakuljettajien avulla Eurooppaan. Ruandaan jääneitä turvapaikanhakijoita pidettiin vankiloissa ja kidutettiin. Israel lakkautti ohjelman vuonna 2018. 

Useat EU-maat ovat olleet kiinnostuneita Britannian mallin mukaisesta järjestelystä. Tanska on pitänyt esillä mm. sellaista vaihtoehtoa, että hylätyn turvapaikkapäätöksen saaneet sijoitettaisiin Ruandan kaltaisiin kolmansiin maihin odottamaan palautusta. Tanskalla oli asiasta sopimus Ruandan kanssa, mutta suunnitelma ei ole edennyt. Itävalta on pohtinut mallia, jossa turvapaikanhakijat lennätettäisiin EU:n ulkopuoliseen maahan turvapaikkaprosessin ajaksi, mutta myönteinen päätös sallisi heidän palata Itävaltaan.  Italia ja EU:n ulkopuolella oleva Albania ovat tehneet sopimuksen, jonka mukaan Italiaan tulevia turvapaikanhakijoita voitaisiin siirtää Albaniassa sijaitseviin vastaanottokeskuksiin. 

Suomessa Orpon hallitus on nostanut yhdeksi tavoitteekseen turvapaikanhaun ulkoistamisen EU:n ulkopuolisiin maihin. Pääministeri Orpo on kuitenkin kiistänyt, että kyse olisi Ruanda-mallista. Helsingin yliopiston EuroStorie-huippuyksikön tutkijatohtori Matti Välimäen mukaan Orpo haluaa ottaa etäisyyttä termiin "Ruanda-malli", koska se on saanut kovaa kansainvälistä kritiikkiä. Ruanda-malli on saanut kritiikkiä muun muassa YK:n pakolaisjärjestöltä UNHCR:ltä. 

EU-komission edustaja linjasi 2023 marraskuussa, että turvapaikanhaun ulkoistaminen Ruanda-mallin tapaan ei ole EU-lainsäädännön mukaan mahdollista.

Lähteet
-------

1. 1 2 3 4 5 6 7 8 9 10 11 12 13  Maahanmuutto | Suomen hallitus haluaa ulkoistaa turvapaikanhaun EU:n ulkopuolelle *Helsingin Sanomat*.  31.1.2024. Viitattu 14.2.2024.
2. 1 2 3 4 5 6 7  Turvapaikanhakijoiden lennätys Ruandaan toteutuu – lue, mistä lakialoitteessa on kysymys *Yle Uutiset*.  12.12.2023. Viitattu 14.2.2024.
3. 1 2 3 4 5 6 7  Leena Sharma: Britannian kahden vuoden sekoilu osoittaa "Ruanda-mallin" ongelmat *Suomenkuvalehti.fi*.  13.2.2024. Viitattu 14.2.2024. (englanniksi)